text: DM-fest i Esbjerg - igen
  06 maj 2016 kl. 08.29
  Fredag fejres byens håndboldkvinder som nye danmarksmestre. Det er det andet DM til Esbjerg på to uger.
  I går blev Team Esbjergs håndboldkvinder danmarksmestre, og i dag fredag fejres de på Torvet i Esbjerg midtby.
  Før den dramatisk spændende finalekamp i Blue Water Dokken i Esbjerg i går mod F C Midtjylland udtalte borgmester Johnny Søtrup, at det ville glæde ham inderligt, hvis Esbjerg, ”blot to uger efter vi vandt DM-guld i ishockey, også kunne vinde i håndbold”.
  Det kunne de. Team Esbjerg vandt med 4-2 i straffekastkonkurrence, efter at de to finalekampe begge var endt 20-17 først til FCM, derefter til Team Esbjerg.  
  Det bliver fejret i dag fredag kl. 16 på Torvet i Esbjerg med musik, taler, interviews og festlige indslag, og alle esbjergensere er inviteret med til festen.
   Spillerne kører paradekørsel kl. 15.35 i en rute fra Blue Water Dokken på Gl. Vardevej  til Torvet via Strandby Plads, Strandbygade og Skolegade.
  